b'\n_START_ARTICLE_\nGeorgij Konstantinovi\xc4\x8d \xc5\xbdukov\n_START_SECTION_\n\xc5\xbdivljenje\n_START_PARAGRAPH_\nRodil se je v kme\xc4\x8dki dru\xc5\xbeini Konstantina Artemjevi\xc4\x8da \xc5\xbdukova (1851-1921). Po kon\xc4\x8danju treh razredov cerkveno-\xc5\xbeupnijske \xc5\xa1ole je od\xc5\xa1el v Moskvo v obrtno delavnico u\xc4\x8diti se za krznarja. Poleg tega je kon\xc4\x8dal dveletno ve\xc4\x8derno mestno \xc5\xa1olo._NEWLINE_7. avgusta 1915 so ga vpoklicali v dragonski polk Ruskega imperija. Postal je konjeni\xc5\xa1ki pod\xc4\x8dastnik. Konec avgusta 1916 je pri\xc5\xa1el v Novgorodski 10. dragonski polk Jugozahodne fronte. Za zajetje nem\xc5\xa1kega \xc4\x8dastnika je prejel kri\xc5\xbeec svetega Jurija 4. razreda. Oktobra je zaradi granate do\xc5\xbeivel mo\xc4\x8dan stres in so ga zaradi po\xc5\xa1kodbe sluha poslali v rezervni konjeni\xc5\xa1ki polk. Za rano v boju je prejel drugi kri\xc5\xbeec svetega Jurija 3. razreda. Po raspustitvi eskadrona se je decembra 1917 vrnil v Moskvo, nato pa domov k star\xc5\xa1ema, kjer je dolgo \xc4\x8dasa bolehal za tifusom._NEWLINE_Oktobra 1918 je vstopil v Rde\xc4\x8do armado. Poslali so ga na dodatno \xc5\xa1olanje in leta 1920 je kon\xc4\x8dal \xc4\x8dastni\xc5\xa1ki te\xc4\x8daj, leta 1925 \xc5\xa1e te\xc4\x8daj za konjeni\xc5\xa1ke \xc4\x8dastnike in leta 1931 Voja\xc5\xa1ko akademijo Frunzeja. _NEWLINE_Bil je poveljnik sovjetskih oboro\xc5\xbeenih sil med sovjetsko-japonsko mejno vojno leta 1939, ko je porazil japonsko vojsko pri reki Halhin Gol. Naslednje leto, 1940, je postal poveljnik kijevskega vojnega obmo\xc4\x8dja._NEWLINE_Ob za\xc4\x8detku druge svetovne vojne je sprva do\xc5\xbeivel poraz pri Smolensku, a je nato uspe\xc5\xa1no obranil Moskvo. Nato je leta 1942 sodeloval v bitki za Stalingrad, leta 1943 za Kursk, leta 1944 v beloruski poletni ofenzivi in leta 1945 v bitki za Berlin._NEWLINE_S koncem vojne se je Stalin zavedal, da ima potencialne tekmece v mnogih vojnih herojih, in prvi med njimi je bil prav \xc5\xbdukov. Z raznimi prijemi in metodami je posku\xc5\xa1al dose\xc4\x8di njegovo aretacijo oziroma vsaj upokojitev._NEWLINE_Tako je \xc5\xbee leta 1945 Lavrentij Berija aretiral ve\xc4\x8d pripadnikov njegovega \xc5\xa1taba, a jih je \xc5\xbdukov ukazal izpustiti. Leta 1946 so aretirali mar\xc5\xa1ala vojnega letalstva Aleksandra Novikova in ga med mu\xc4\x8denjem prisilili, da je izjavil obremenilne obto\xc5\xbebe proti \xc5\xbdukovu. \xc5\xbdukova so poklicali pred vrhovni voja\xc5\xa1ki svet ZSSR, kjer je poslu\xc5\xa1al izjavo Novikova, da je \xc5\xbdukov mislil izvr\xc5\xa1iti dr\xc5\xbeavni udar. Zaradi vojne slave ga niso aretirali, ampak so ga odstavili s polo\xc5\xbeaja poveljnika kopenskih sil ZSSR in ga postavili za poveljnika Ode\xc5\xa1kega voja\xc5\xa1kega okro\xc5\xbeja pri \xc4\x8crnem morju. Kljub temu se je nadaljevala preiskava proti njemu in posledi\xc4\x8dno so aretirali ter obsodili na dolge zaporne kazni veliko generalov in \xc4\x8dastnikov, ki so slu\xc5\xbeili z njim. _NEWLINE_Leta 1948 so ga poslali v \xc2\xbbizgnanstvo\xc2\xab\xc2\xa0na Ural, kjer je postal poveljnik tamkaj\xc5\xa1nega voja\xc5\xa1kega okro\xc5\xbeja in tam ostal do Stalinove smrti leta 1953. _NEWLINE_Takoj zatem ga je Hru\xc5\xa1\xc4\x8dov poklical v Moskvo in postavil za namestnika obrambnega ministra. Par mesecev pozneje je sodeloval pri aretaciji in usmrtitvi Berije._NEWLINE_Leta 1955 je ob 60. rojstnem dnevu postal obrambni minister ZSSR. Oktobra 1957 se je Hru\xc5\xa1\xc4\x8dov obrnil proti \xc5\xbdukovu in ga na isti na\xc4\x8din kot Stalin obsodil s kritikami. Tokrat ga njegovi stanovski tovari\xc5\xa1i niso re\xc5\xa1ili in je bil prisiljen odstopiti._NEWLINE_Prvih sedem let po odstopu so ga nenehno nadzorovali pripadniki tajnih slu\xc5\xbeb. Njegovo vlogo so zamol\xc4\x8dali oz. zmanj\xc5\xa1ali tudi v razli\xc4\x8dnih publikacijah, ki so iz\xc5\xa1le v tem \xc4\x8dasu. Tako je \xc5\xbdukov za\xc4\x8del pisati svoje spomine. \xc5\xa0ele leta 1965 po padcu Hru\xc5\xa1\xc4\x8dova, je spet postal vojni heroj in vabili so ga na razli\xc4\x8dne prireditve._NEWLINE_18. junija 1974 je umrl zaradi posledic kapi. Pokopan je blizu kremeljskega zidu na Rde\xc4\x8dem trgu.'